b'\n_START_ARTICLE_\nRuuben Kaalep\n_START_PARAGRAPH_\nRuuben Kaalep (s\xc3\xbcnninimi Ruuben Saal; s\xc3\xbcndinud 21. septembril 1993 Tallinnas) on eesti poliitik, XIV Riigikogu liige. Ta on kasutanud ka pseudon\xc3\xbc\xc3\xbcmi Bert Valter._NEWLINE_Ruuben Kaalep on Eesti Konservatiivse Rahvaerakonna noorte\xc3\xbchenduse Sinine \xc3\x84ratus esimees ja asutajaliige.\n_START_SECTION_\nVarane elu\n_START_PARAGRAPH_\nRuuben Kaalepi ema on \xc3\xb5petaja, giid ja endine folklooriuurija Irene Saal ning isa luuletaja Ain Kaalep. Ruubeni s\xc3\xbcndides oli ema 27-aastane \xc3\xbcli\xc3\xb5pilane, isa Ain Kaalep oli sel ajal 67-aastane. Tema ema ja isa ei elanud kunagi koos._NEWLINE_Ruuben \xc3\xb5ppis Tartu Waldorfi koolis ja Hugo Treffneri G\xc3\xbcmnaasiumis. P\xc3\xa4rast g\xc3\xbcmnaasiumi l\xc3\xb5petamist vahetas ta senise perekonnanime Saal Kaalepi vastu. 2012. aastal astus ta Tartu \xc3\x9clikooli ajalugu \xc3\xb5ppima, kuid k\xc3\xb5rgkool j\xc3\xa4i l\xc3\xb5petamata, p\xc3\xb5hjusena on ta nimetanud keskendumist Sinise \xc3\x84ratuse \xc3\xbclesehitamisele.\n_START_SECTION_\nPoliitiline tegevus\n_START_PARAGRAPH_\nKaalepi v\xc3\xa4itel kujunes tal rahvuslik maailmavaade v\xc3\xa4lja varases teismeeas ja ta m\xc3\xb5istis, et "Eesti poliitiline eliit ei seisa nende v\xc3\xa4\xc3\xa4rtuste eest, mille p\xc3\xa4rast meie esivanemad v\xc3\xb5itlesid". \xc3\x9che olulise hetkena on Kaalep v\xc3\xa4lja toonud Lihula ausamba teisaldamise. Teda olevat tol ajal m\xc3\xb5jutanud m\xc3\xb5lemad vanemad \xe2\x80\x93 isa ajalooteadmiste ja ema Eesti folklooriga._NEWLINE_16-aastaselt sai tast Eesti Leegioni S\xc3\xb5prade Klubi ja Eesti Rahvusliku Liikumise aktivist. 2012. aastast, kui Rahvuslik Liikumine ja Eestimaa Rahvaliit \xc3\xbchinesid Eesti Konservatiivseks Rahvaerakonnaks (EKRE), on ta selle liige.\n_START_SECTION_\nAmerican Renaissance\'i konverents\n_START_PARAGRAPH_\nMais 2016 osales Kaalep Ameerika \xc3\x9chendriikides konverentsil, mille korraldas ajakiri American Renaissance, mida kirjeldatakse rassistlikuna ja valge rassi \xc3\xbcleolekut toetavana (inglise keeles white supremacist). Oma k\xc3\xb5nes kutsus ta \xc3\xbcles looma valgete rahvusriike.\n_START_SECTION_\nSinise \xc3\x84ratuse sisekonflikt\n_START_PARAGRAPH_\nJuunis 2016 esitas Ruuben Kaalep Jaak Madisoni kohta kaebuse erakonna aukohtule, heites Madisonile ette \xc3\xa4sja noortekogu juhiks valitud Melvin Ohtla survestamist. Hiljem v\xc3\xb5ttis Kaalep avalduse tagasi. J\xc3\xa4rgnevalt esitas osa noortekogulasi, sealhulgas Madison, EKRE juhatusele avalduse Kaalepi Sinisest \xc3\x84ratusest v\xc3\xa4ljaviskamiseks. Kaalepit s\xc3\xbc\xc3\xbcdistati "liigselt meelem\xc3\xbcrke manustanuna" Tartu l\xc3\xb5bustusasutustes turistidele Hitleri kui v\xc3\xa4ejuhi \xc3\xbclistamises (teadlase Peeter Espaki juuresolekul), rikkudes sellega EKRE ja Sinise \xc3\x84ratuse mainet. Samuti olevat tema juhtimisel noortekogu \xc3\xbcritused l\xc3\xa4inud nii \xc3\xa4\xc3\xa4rmuslikuks, et paljud noored on hakanud sealt eemale hoidma. Hiljem \xc3\xbctles Madison, et r\xc3\xa4\xc3\xa4kis Kaalepiga, viimane m\xc3\xb5istis oma k\xc3\xa4itumise sobimatust ja seet\xc3\xb5ttu v\xc3\xb5eti avaldus tagasi. Kaalep \xc3\xbctles, et tal pole kombeks Hitlerit kiita ja ta lihtsalt arvab, et Hitler oli hea strateeg.\n_START_SECTION_\nVilniuse t\xc3\xb5rvikurongk\xc3\xa4ik\n_START_PARAGRAPH_\nVeebruaris 2018 osales Kaalep Vilniuses t\xc3\xb5rvikurongk\xc3\xa4igul ja esines seal ingliskeelse k\xc3\xb5nega, kus olevat n\xc3\xb5udnud "tuhandeaastast etnilist puhtust" Leedule, L\xc3\xa4tile ja Eestile ning l\xc3\xb5petanud k\xc3\xb5ne, karjudes "Lietuva lietuvams!" ("Leedu leedulastele!"). Rongk\xc3\xa4igu eesotsas kanti suurt loosungit, millel olid kujutatud kuus v\xc3\xa4idetavat Saksamaa natsionaalsotsialistlikule re\xc5\xbeiimile kaasaaitajat, kellest viis olid l\xc3\xa4hedalt seotud Leedus toimunud juudivastase terroriga. Varasematel aastatel selle t\xc3\xb5rvikurongk\xc3\xa4igu lahutamatuks osaks olnud h\xc3\xbc\xc3\xbcdlause "Lietuva lietuvams!" ning haakristid ja muu fa\xc5\xa1istlik s\xc3\xbcmboolika olevat v\xc3\xb5imudega kokkuleppel seekord \xc3\xa4ra keelatud olnud, kuid Kaalep \xc3\xbctles, et ta polnud sellest keelust teadlik. Kaalepi v\xc3\xa4itel osalesid \xc3\xbcritusel mitmesuguste rahvuslike ja katoliiklike organisatsioonide esindajad ning neonatsi v\xc3\xa4limusega osalejaid ta ei m\xc3\xa4rganud. Tema k\xc3\xb5ne m\xc3\xb5te olevat olnud: "Kuna me oleme sada aastat vabad olnud, siis tuhat aastat veel rahvusriigina p\xc3\xbcsimist nii Eestile kui Leedule".\n_START_SECTION_\nVarikontod ja valenime all esinemine\n_START_PARAGRAPH_\n2019. aasta Riigikogu valimiskampaania ajal tuli avalikuks, et Sinise \xc3\x84ratusega seotud varikontod tegelevad sotsiaalmeedias postitamisega. Kuigi algul Kaalep keeldus teemat kommenteerimast, tunnistas ta hiljem, et Sinine \xc3\x84ratus t\xc3\xb5epoolest tegeleb sellega ja et ta ise saatis nime Bert Valter (kes olevat Tartu \xc3\x9clikooli tudeng) all Eesti P\xc3\xa4evalehe ja Delfi \xc3\xbchisesesse arvamusveebi artikli, mis ka avaldati ja mis anal\xc3\xbc\xc3\xbcsis EKRE maailmavaadet ning seda, kuidas talle n\xc3\xa4ib, et teised parteid on n\xc3\xb5us EKRE-ga koalitsiooni moodustama._NEWLINE_Enda v\xc3\xa4itel tahtis Kaalep t\xc3\xb5estada, et liberaaldemokraatlik artikkel, mis esitab EKRE vastu jaburaid s\xc3\xbc\xc3\xbcdistusi ekstremismis ning genotsiidiks vajaliku pinnase ettevalmistamises, avaldatakse igal juhul. Oma arvamusartiklisse peitis ta s\xc3\xb5numeid nagu \xe2\x80\x9emina olen Ruuben Kaalep\xe2\x80\x9d ja \xe2\x80\x9eEesti P\xc3\xa4evaleht on loll\xe2\x80\x9d, mida sai kokku lugeda \xc3\xbche l\xc3\xb5igu lausete esimestest t\xc3\xa4htedest._NEWLINE_Semiootik Andreas Ventseli s\xc3\xb5nul on varikontode kasutamise eesm\xc3\xa4rk enamasti v\xc3\xb5imendada negatiivset arvamust oponentide ja nende ideede kohta ning n\xc3\xa4idata, et sellisel suhtumisel on tegelikkusest laiem k\xc3\xb5lapind. Samuti v\xc3\xb5imendatakse sel moel positiivset k\xc3\xb5lapinda endale sobilike arvamuste kohta. Meediaekspert Indrek Ibruse hinnangul s\xc3\xbcvendab anon\xc3\xbc\xc3\xbcmselt libaarvamuste avalikkusele levitamine usaldamatust \xc3\xbchiskonnas ning \xc3\xa4hvardab muuta poliitikat l\xc3\xa4bipaistmatuks. P\xc3\xa4rast varikontode kasutamise avalikuks tulemist \xc3\xbctlesid nii Kaalep kui EKRE esimees Mart Helme, et nad ei n\xc3\xa4e sellises tegevuses probleemi. Helme teatel on need vajalikud "vastukaaluks peavoolumeedia infooperatsioonile", Kaalepi v\xc3\xa4itel on neil sotsiaalmeedia aktsioonideks tegelikult veel suurem strateegia. EKRE-lane Jaak Valge pidas Kaalepi lugu teravmeelseks. J\xc3\xa4rgmisel p\xc3\xa4eval teatas aga Jaak Madison, et Kaalep tegutses erakonnana teadmata, partei tema tegevust heaks ei kiida ja Kaalep olevat lubanud edaspidi s\xc3\xb5na v\xc3\xb5tta oma nime all. Parteitu EKRE kaitseministri kandidaat Leo Kunnas nimetas anon\xc3\xbc\xc3\xbcmset kommenteerimist rumaluseks, mis ei aita aususele kaasa.\n_START_SECTION_\nZavoodi vahejuhtumid\n_START_PARAGRAPH_\n2019. aasta m\xc3\xa4rtsis kinnitasid Tartu Zavoodi baari omanik Mario R. Pizzolante ja \xc3\xbcks endine t\xc3\xb6\xc3\xb6taja, et Ruuben Kaalepil keelati m\xc3\xb5ni aasta tagasi sinna sisenemine, kuna ta olevat purjus peaga teisi kliente t\xc3\xbclitanud, \xc3\xbclistanud Natsi-Saksamaa vaateid ja juhti ning karjunud natsitervitusi "Sieg Heil" ja "Heil Hitler". Esialgsest l\xc3\xbchiajalisest k\xc3\xbclastuskeelust hoolimata olevat Kaalep hiljem korduvalt salaja nende ruumidesse sisenenud ning huligaanitsenud, sealhulgas kleepinud tualettide seintele ja mujale hulgaliselt EKRE reklaamkleepse. Kaalep nimetas Zavoodi v\xc3\xa4idet laimuks. Tema ning Sinise \xc3\x84ratuse ja EKRE Tartu piirkonna juhatuse liikme Lenno P\xc3\xa4rnj\xc3\xb5e s\xc3\xb5nul kasutasid Kaalepi Zavoodi sisenemisel Rooma tervitust ja h\xc3\xbc\xc3\xbcdu "Heil Hitler!" (P\xc3\xa4rnj\xc3\xb5e versioonis "Sieg heil, Ruuben!") \xc3\xbched teised baarik\xc3\xbclastajad. P\xc3\xa4rnj\xc3\xb5e v\xc3\xa4itel k\xc3\xa4is Kaalep tema \xc3\xa4rgitusel keeluajal k\xc3\xbcll Zavoodis, kuid WC-sse pani kleepse keegi teine.\n_START_SECTION_\nS\xc3\xbc\xc3\xbcdistused natsismis, antisemitismis ja parem\xc3\xa4\xc3\xa4rmusluses\n_START_PARAGRAPH_\nAprillis 2019 avaldas ajakirjanik Mikk Salu Eesti Ekspressis artiklid, kus kirjeldati vahejuhtumeid Kaalepi minevikust, mis olevat vaid m\xc3\xb5ned n\xc3\xa4ited pikast dokumenteeritud ajaloost, mille alusel pidas Salu p\xc3\xb5hjendatuks v\xc3\xa4ita, et Ruuben Kaalep on nats ja antisemiit._NEWLINE_G\xc3\xbcmnaasiumis olevat Kaalep lavastanud n\xc3\xa4idendit, mis seadis kahtluse alla Holokausti. Aastatel 2009\xe2\x80\x932014 osales Kaalep aktiivselt Metapedia-nimelise antisemiitliku ja natsliku veebients\xc3\xbcklopeedia eestikeelse osa toimetamisel. Aastal 2014 k\xc3\xa4is Kaalep EKRE noorte esindajana Briti neonatside raadiojaamas Renegade Broadcasting Eesti ajaloost r\xc3\xa4\xc3\xa4kimas._NEWLINE_Aastal 2016 postitas Kaalep oma Instagrami k\xc3\xbcljele foto endast koos USA parem\xc2\xad\xc3\xa4\xc3\xa4rmuslase Paul Ramseyga, pannes foto allkirjaks "fashy goyim", mis ajakirjanik Mikk Salu andmetel t\xc3\xa4hendab neonatside s\xc3\xb5navaras "fa\xc5\xa1istlikud mittejuudid". M\xc3\xa4rtsis jagas Kaalep fotot, kus ta koos kaaslastega seisab Simon Wiesenthali keskuse juhi Efraim Zuroffi selja taga ja hoiab ninast kinni, k\xc3\xa4itudes Mikk Salu hinnangul meest m\xc3\xb5nitavalt. Samal aastal jagas Kaalep Twitteris ka fotot, kus ta poseerib koos USA neonatsi Richard Spenceriga._NEWLINE_2019. aasta veebruaris organiseeris Kaalep noorekrelastele esinema antisemiit Greg Johnsoni ja Olena Semenyaka. Greg Johnsoniga on Kaalep tuttav juba varasemast, nad on vastastikku teiseteisele intervjuusid andnud. Olena Semenyaka on nimetanud \xc3\xbcheks oma olulisemaks m\xc3\xb5jutajaks Oswald Mosleyt, Briti Fa\xc5\xa1istide Liidu juhti, ning poseerinud natsitervituse ja haakristilipuga._NEWLINE_Kaalep on Facebooki s\xc3\xb5ber ja samal konverentsil esinenud koos Alexander Markoviciga, Austria Identitaarse Liikumise IB\xc3\x96 \xc3\xbche asutajaga. Sellele Austria liikumisele on raha annetanud Austraalia rassistlik ja antisemiitlik massim\xc3\xb5rvar Brenton Tarrant. Sinise \xc3\x84ratuse korraldatud Austraalia kultuuri tutvustavat \xc3\xbcritust reklaamiti Austraalia antisemiitide ja natside seas levinud meemiga, mis \xc3\xbchtlasi oli ka Brenton Tarranti Twitteri avatar. Riigikogu valimisreklaami videoklipis olevat Kaalepi selja taga raamaturiiuli aukohal paistnud Ku Klux Klani rassistist ja antisemiidist liidri David Duke\xc2\xb4i raamat "My awakening"._NEWLINE_Juba varem, 2015. aastal, oli Ruuben Kaalepi parem\xc3\xa4\xc3\xa4rmusluse ilmingutest r\xc3\xa4\xc3\xa4kinud ajaloolane Aro Velmet, kes toona t\xc3\xb5i v\xc3\xa4lja, et Kaalep on ERKE kodulehel poseerinud 20. Eesti SS-vabatahtlike diviisi s\xc3\xbcmboolikaga ning andnud intervjuu valge rassi \xc3\xbclemv\xc3\xb5imu toetavate aktivistide raadiojaamale Renegade Broadcasting.\n_START_SECTION_\nOK-\xc5\xbeest\n_START_PARAGRAPH_\nRiigikogulase ametivande andmisel n\xc3\xa4itas Ruuben Kaalep mitmet\xc3\xa4henduslikku (nii head tuju kui valge rassi \xc3\xbclemv\xc3\xb5imu s\xc3\xbcmboliseerivat) OK-k\xc3\xa4em\xc3\xa4rki. P\xc3\xa4rast v\xc3\xa4itis ta, et see pole kahem\xc3\xb5tteline, vaid hea tuju m\xc3\xa4rk. Mihkel Kunnus kirjeldas konteksti ja Kaalepi tausta arvestades toimunut trolliva meediaoperatsioonina, kus OK-m\xc3\xa4rk t\xc3\xa4hendas "Sinise \xc3\x84ratuse kambaj\xc3\xb5mmidele" iroonilist viidet valgete \xc3\xbclemv\xc3\xb5imu tunnistamisele, enamikule inimestele, kes seda spetsiifilist koodi ei tea, aga lihtsalt "k\xc3\xb5ik on korras". Kui siis koodiga kursis olevad "natsik\xc3\xbctid" l\xc3\xa4rmi t\xc3\xb5stavad, saab Kaalep neile ette heita tavalise OK-\xc5\xbeesti natsim\xc3\xa4rgina t\xc3\xb5lgendamist ning enamik inimesi n\xc3\xb5ustubki Kaalepiga ja isegi kaitsevad teda. Aimar Ventseli hinnangul oli Kaalepi \xc5\xbeest nii irooniline kui v\xc3\xa4ljendas ka grupikuuluvust. Ventseli s\xc3\xb5nul ongi t\xc3\xa4nap\xc3\xa4eva parem\xc3\xa4\xc3\xa4rmuslaste s\xc3\xbcmboolikale omane see, et need pole \xc3\xbcheselt kategoriseeritavad, mis j\xc3\xa4tab v\xc3\xb5imaluse s\xc3\xbc\xc3\xbcdistustele vastates \xc3\xb6elda, et probleem on tekitatud t\xc3\xbchjalt kohalt._NEWLINE_Hiljem ministrivande andmisel tegid sama \xc5\xbeesti ka Martin ja Mart Helme. Toimunut kommenteerides r\xc3\xa4\xc3\xa4kis Tallinna \xc3\x9clikooli meedia ja innovatsiooni professor Indrek Ibrus, et tegu on EKRE liidrite teadliku ja t\xc3\xa4nap\xc3\xa4eva parem\xc3\xa4\xc3\xa4rmusluslaste seas levinud trollimise taktikaga. Parem\xc3\xa4\xc3\xa4rmuslikud liikumised, ennek\xc3\xb5ike ingliskeelses maailmas, omistavad tuntud s\xc3\xbc\xc3\xbctutele m\xc3\xa4rkidele oma t\xc3\xa4hendusi ja kasutavad siis neid samaaegselt nii omavaheliseks kommunikeerimiseks kui teiste inimeste provotseerimiseks. Irbuse meelest n\xc3\xa4itasid Kaalepit imiteerinud Helmed omadele, et ollakse v\xc3\xb5imestatud ja tehakse k\xc3\xa4em\xc3\xa4rki teades, mida see t\xc3\xa4hendab, samal ajal \xc3\xbclej\xc3\xa4\xc3\xa4nud avalikkusele \xc3\xb6eldes, et oleme t\xc3\xa4iesti s\xc3\xbc\xc3\xbctud, see on ju hea tuju m\xc3\xa4rk._NEWLINE_Maikuus tegi Kaalep koos Eestis visiidil k\xc3\xa4inud Prantsusmaa poliitiku Marine Le Peniga selfi, kus m\xc3\xb5lemad n\xc3\xa4itasid OK-m\xc3\xa4rki, ja postitas selle oma sotsiaalmeediakontole. P\xc3\xa4rast visiiti palus Le Peni meeskond foto Kaalepi Facebooki lehelt eemaldada. Le Pen ise selgitas, et tegi selfi koos sellise m\xc3\xa4rgiga Kaalepi soovil, ja kui teda informeeriti, et m\xc3\xa4rgil v\xc3\xb5ib olla teine t\xc3\xa4hendus, mida ta ei teadnud, n\xc3\xb5udis ta selle eemaldamist. Juhtumist r\xc3\xa4\xc3\xa4giti paljudes suurtes L\xc3\xa4\xc3\xa4ne-Euroopa ja USA v\xc3\xa4ljaannetes. Jaak Madisoni s\xc3\xb5nul vabandas ta Kaalepi nimel Le Peni meeskonna ees ja selgitas neile, et Kaalepi v\xc3\xa4lja\xc3\xbctlemised ei esinda tihti EKRE seisukohti.\n_START_SECTION_\nIndrek S\xc3\xa4rje v\xc3\xa4ljaviskamine\n_START_PARAGRAPH_\n28. mail 2019 visati EKRE juhatuse otsusel parteist v\xc3\xa4lja Tartu ringkonna juht Indrek S\xc3\xa4rg, p\xc3\xb5hjenduseks p\xc3\xb5hikirja rikkumine. S\xc3\xa4rje enda s\xc3\xb5nul m\xc3\xa4ngis tema v\xc3\xa4ljaheitmise juures olulist rolli Ruuben Kaalep. 2018. aasta s\xc3\xbcgisel toimunud Tartu ringkonna \xc3\xbcldkoosolekul Riigikogu valimisteks kandidaate seades anti Kaalepile kaks h\xc3\xa4\xc3\xa4lt rohkem kui S\xc3\xa4rjele, kes seepeale olevat parteijuhtidele selgitanud, et Kaalep ei tohi maine huvides olla EKRE esinumber, teda ei v\xc3\xb5eta Tartus piisavalt t\xc3\xb5siselt. S\xc3\xa4rge Kaalepist ettepoole ei t\xc3\xb5stetud, kuid k\xc3\xb5ige esimeseks toodi hiljem ajaloolane Jaak Valge. Kaalepi v\xc3\xa4itel sattus siseh\xc3\xa4\xc3\xa4letuse tulemusi mitte aktsepteerinud S\xc3\xa4rg konflikti nii ringkonna sees kui erakonna juhatusega laiemalt \xe2\x80\x93 valimiskampaania jooksul olevat S\xc3\xa4rg teisi EKRE kandidaate avalikult r\xc3\xbcnnanud ja selle eest erakonna juhtorganitelt korduvalt hoiatusi saanud. Kaalepile polevat Indrek S\xc3\xa4rje s\xc3\xb5nul aga meeldinud see, et EKRE Tartu linnavolikogu fraktsiooni n\xc3\xb5unikuks ei v\xc3\xb5etud Kaalepi soovitatud ajalootudengit, Sinise \xc3\x84ratuse liiget, vaid S\xc3\xa4rje pakutud kandidaat._NEWLINE_Riigikogu valimistel sai Kaalep 566 h\xc3\xa4\xc3\xa4lega Riigikokku, ent 2223 h\xc3\xa4\xc3\xa4lega S\xc3\xa4rg j\xc3\xa4i madala koha t\xc3\xb5ttu \xc3\xbcldnimekirjas v\xc3\xa4lja. Indrek S\xc3\xa4rje s\xc3\xb5nul tundis Kaalep end h\xc3\xa4irituna, et sai v\xc3\xa4hem h\xc3\xa4\xc3\xa4li, ning \xc3\xbcritas S\xc3\xa4rjest lahti saada, et l\xc3\xb5puks ise s\xc3\xa4rada saaks._NEWLINE_11. mail EKRE Tartu ringkonna \xc3\xbcldkoosolekul ringkonnajuhi valimisel esitas Ruuben Kaalep kandidaadiks Mareh Kalda, kes aga S\xc3\xa4rjele alla j\xc3\xa4i. 28. mail otsustas EKRE juhatus Indrek S\xc3\xa4rje parteist v\xc3\xa4lja arvata ja viimase \xc3\xbcldkoosoleku otsused t\xc3\xbchistada, m\xc3\xa4rkides, et S\xc3\xa4rg rikkus j\xc3\xa4medalt erakonna p\xc3\xb5hikirja. Juhatuses S\xc3\xa4rje v\xc3\xa4ljaheitmise vastu h\xc3\xa4\xc3\xa4letanud Eve Miljand, kes p\xc3\xb5hikirja rikkumist ei uskunud, \xc3\xbctles, et S\xc3\xa4rje teema v\xc3\xb5tsid koosolekul \xc3\xbcles Martin Helme ja Ruuben Kaalep, viimase abil olevat Tartu intriigid Tallinna j\xc3\xb5udnud.\n_START_SECTION_\nValimistulemused\n_START_PARAGRAPH_\n2013. aasta kohalikel valimistel kandideeris ta Tartus EKRE nimekirja 3. numbrina, sai 30 h\xc3\xa4\xc3\xa4lt (oma nimekirja paremuselt 8. tulemus) ja valituks ei osutunud._NEWLINE_2015. aasta Riigikogu valimistel kandideeris ta EKRE nimekirja 4. numbrina Valimisringkonnas nr 10 (Tartu). Ta kogus 102 h\xc3\xa4\xc3\xa4lt (EKRE nimekirja 7. tulemus) ja valituks ei osutunud._NEWLINE_2017. aasta KOV valimistel oli ta Tartus EKRE nimekirjas 2. kandidaat ja valiti 189 h\xc3\xa4\xc3\xa4lega (EKRE nimekirja 3. tulemus) linnavolikokku._NEWLINE_2019. aasta Riigikogu valimiste EKRE nimekirja sisevalimistel tuli Tartus esimeseks Ruuben Kaalep. Partei juhatus aga otsustas esinumbriks panna Jaak Valge ning taandas Kaalepi teisele kohale. Ta sai Riigikogu valimistel 10. valimisringkonnas 566 h\xc3\xa4\xc3\xa4lt ning osutus kompensatsioonimandaadiga valituks, kuigi oli EKRE nimekirjas h\xc3\xa4\xc3\xa4lte arvult 4. kohal Jaak Valge, Indrek S\xc3\xa4rje ja Indrek Kalda j\xc3\xa4rel._NEWLINE_Riigikogus on ta s\xc3\xb5navabaduse toetusr\xc3\xbchma esimees. Ta on ka  Vabadusv\xc3\xb5itlejate ja represseeritute toetusr\xc3\xbchma, Esindamata Rahvaste Organisatsiooni toetusr\xc3\xbchma, Riigikogu innovatsiooni toetusr\xc3\xbchma, Otsedemokraatia toetusr\xc3\xbchma, Avalikult Rail Balticust toetusr\xc3\xbchma, Rahvusriikide Euroopa Liidu toetusr\xc3\xbchma, Haapsalu raudtee taastamise toetusr\xc3\xbchma, Tiibeti toetusr\xc3\xbchma, Setomaa toetusr\xc3\xbchma ja Eesti metsavendluse traditsiooni hoidmise toetusr\xc3\xbchma liige.'